ΓΡΑΠΤΗ ΕΡΩΤΗΣΗ P-0415/99

υποβολή: James Fitzsimons (UPE) προς την Επιτροπή

(19 Φεβρουαρίου 1999)

Θέμα: Ίσες ευκαιρίες για άνδρες και γυναίκες

Τον Δεκέμβριο 1995, το Συμβούλιο ενέκρινε μεσοπρόθεσμο πρόγραμμα κοινοτικής δράσης για τις ίσες ευκαιρίες ανδρών και γυναικών 95/593/ΕΚ(1) που πρόκειται να λήξει στις 31 Δεκεμβρίου 2000. Σύμφωνα με τους όρους του προγράμματος, η Επιτροπή ήταν υποχρεωμένη να υποβάλει στο Ευρωπαϊκό Κοινοβούλιο σχετική έκθεση, το αργότερο έως τις 31 Δεκεμβρίου 1998.

1. Μπορεί να γνωστοποιήσει η Επιτροπή εάν η έκθεσή της αυτή έχει δεόντως διαβιβασθεί και, εάν ναι, ποιά είναι τα βασικά της συμπεράσματα;

2. Εάν δεν έχει διαβιβασθεί, πότε πρόκειται να υποβληθεί;

3. Πώς θεωρεί η Επιτροπή ότι αντιμετωπίζεται το θέμα των δικαιωμάτων για ίση μεταχείριση των ανδρών στον τομέα της κοινωνικής ασφάλισης στο επίπεδο της Ευρωπαϊκής Ένωσης, και πόσες υποθέσεις έχουν προσαχθεί ενώπιον του Δικαστηρίου σχετικά με την ίση μεταχείριση των ανδρών στον τομέα της κοινωνικής ασφάλισης;

Απάντηση του κ. Flynn εξ ονόματος της Επιτροπής

(18 Μαρτίου 1999)

Η ενδιάμεση έκθεση σχετικά με την εφαρμογή του μεσοπρόθεσμου προγράμματος κοινοτικής δράσης για την ισότητα των ευκαιριών μεταξύ ανδρών και γυναικών (1996-2000)(2), η οποία εγκρίθηκε στις 17.12.1998 από την Ευρωπαϊκή Επιτροπή, διαβιβάστηκε στο Ευρωπαϊκό Κοινοβούλιο και σήμερα εξετάζεται από την Επιτροπή των Δικαιωμάτων των Γυναικών.

Η έκθεση περιγράφει τα βασικά χαρακτηριστικά του προγράμματος και τους τρόπους οργάνωσης και διαχείρισής του. Επίσης παρουσιάζει τα ευρήματα του προγράμματος σε σχέση με τους έξι στόχους πολιτικής του (ενσωμάτωση της "διάστασης της ισότητας" των φύλων, κινητοποίηση όλων των οικείων φορέων για την επίτευξη της ισότητας, προώθηση της ισότητας σε μια μεταβαλλόμενη οικονομία, συνδυασμός εργασιακού και οικογενειακού βίου, ισόρροπη εκπροσώπηση των φύλων στις διαδικασίες λήψης αποφάσεων και δημιουργία συνθηκών για την άσκηση των δικαιωμάτων ισότητας). Εκθέτει τη σημασία και τη συμβολή του προγράμματος στις εξελίξεις και στις πολιτικές σε κοινοτικό επίπεδο. Η έκθεση καταλήγει ότι η κύρια προστιθέμενη αξία του προγράμματος είναι η ενδεχόμενη συμβολή του για αλλαγές σε επιχειρησιακό επίπεδο τοπικών, εθνικών ή ευρωπαϊκών καταστάσεων μέσω στρατηγικών καινοτομιών, συνεργασίας και μεταφοράς ορθών πρακτικών. Αυτή η "ενυπάρχουσα" προστιθέμενη αξία καταδεικνύεται στα αποτελέσματα του προγράμματος και θα επιτυγχάνεται όλο και περισσότερο καθώς το πρόγραμμα προχωρεί στο στάδιο της διάδοσης των πρωτοβουλιών του.

Ενώ η ευθύνη για την πολιτική και τη διοίκηση της κοινωνικής ασφάλισης παραμένει στα κράτη μέλη, οι οδηγίες 79/7/EOK(3) και 86/378/EOK(4) (όπως τροποποιήθηκε από την οδηγία 96/97/EK(5)) προβλέπουν την εφαρμογή της αρχής της ίσης μεταχείρισης των γυναικών και των ανδρών στο πεδίο της κοινωνικής ασφάλισης. Το άρθρο 119 της συνθήκης ΕΚ προστατεύει τα δικαιώματα των γυναικών και ανδρών για ίση μεταχείριση στα επαγγελματικά συστήματα συνταξιοδότησης. Ορισμένα πεδία της κοινωνικής ασφάλισης, π.χ. οι συντάξεις επιζώντων και η συντάξιμη ηλικία στα συστήματα δημόσιων συντάξεων, παραμένουν εκτός του πεδίου εφαρμογής των μέτρων αυτών. Η πρόταση της Ευρωπαϊκής Επιτροπής για μια τρίτη οδηγία, η οποία θα συμπληρώνει την ίση μεταχείριση σε θέματα κοινωνικής ασφάλισης(6), εκκρεμεί ενώπιον του Συμβουλίου.

Επειδή το κοινοτικό δίκαιο προβλέπει την ίση μεταχείριση χωρίς διάκριση φύλου, δεν υπάρχει ακριβής πληροφόρηση περί του αριθμού των υποθέσεων που έχουν προσαχθεί ενώπιον του Δικαστηρίου σχετικά με τις πλευρές του ζητήματος της ίσης μεταχείρισης των ανδρών ξεχωριστά από τις γυναίκες.

(1) ΕΕ L 335 της 30.12.1995, σελ. 37.

(2) COM(98)770.

(3) ΕΕ L 6 της 10.1.1979.

(4) ΕΕ L 225 της 12.8.1986.

(5) ΕΕ L 46 της 17.2.1997.

(6) COM(87)494.